Dokument oprettet 11. september 2017

Sag 18-2017-00488 – Dok. 336390/tb\_dh

# Høringssvar demensmærkning af plejeboliger

Danske Handicaporganisationer (DH) har modtaget ovenstående i høring og takker for muligheden for at komme med bemærkninger til udkastet til bekendtgørelsen.

DH støtter fuldt ud op om demensmærkningen af plejeboliger. En mærkning er med til at skabe et værdifuldt overblik over de fysiske forhold i den eksisterende plejeboligmasse. Samtidig skaber det øget opmærksomhed på det forhold, at de fysiske rammer kan bidrage positivt til mindsket magtanvendelse og medicinering af personer med demens.

Generelt støtter DH, at fokus på tilgængelighed til ældre borgere både medtænker fysisk tilgængelighed i klassisk forstand, men også rummer løsninger, der tilgodeser ældre borgere, der har kognitive eller psykiske funktionsnedsættelser.

DH vil anbefale, at der parallelt med udrulningen af skemaet til mærkning af demensegnede plejeboliger, igangsættes en oplysningsindsats overfor landets offentlige og private plejecentre. Indsatsen skal løfte vidensniveauet for tilgængelig indretning af plejecentre og –boliger med udgangspunkt i et bredt brugerperspektiv. Der bør tages højde for diverse funktionsnedsættelser, fx syn, hørelse, bevægelse, allergier – ud over demensrelaterede funktionsnedsættelser.

## Bemærkninger til ”Skema – Mærkning af demensegnede plejeboliger” og den tilhørende vejledning

Skemaet har en meget simpel struktur. DH vil foreslå, at der ved flere af spørgsmålene gives mulighed for at graduere eller nuancere svarmuligheden og fx svare ’Delvist’ med mulighed for at uddybe svaret. Dette gælder eksempelvis spørgsmål A1 ’Kan beboerne færdes frit og sikkert på plejeboligcentret?’ Her kunne man forestille sig, at dele af vejledningsteksten kunne fungere som afkrydsningsmuligheder. Dette vil dels være en hjælp i forbindelse med udfyldelsen, men det vil også sikre, at afkrydsningen sker på et mere oplyst grundlag, da man aktivt skal tage stilling til forskellige sikkerhedsforanstaltninger og indretningsløsninger.

Samme behov for nuancering ses bl.a. i spørgsmålene A4 og A5, hvor der i svarskemaet alene lægges op til en besvarelse, der går på eksistensen af fællesrum og udeareal, men ikke kvaliteten af disse rum og arealer for beboere med demens.

DH vurderer således, at det er nødvendigt at sikre yderligere nuancering i svarmulighederne. Hvis dette sker, kan kortlægningen i højere grad være et relevant redskab for kommunerne, når de skal planlægge vedligeholdelses- og renoveringsopgaver fremadrettet, da man derved lettere kan identificere særlige indsatsområder på de enkelte plejecentre, der kan løfte kvaliteten af byggeriet til glæde for beboere med demens.

Skulle ovenstående give anledning til spørgsmål, kan disse rettes til chefkonsulent, Tony Bech, på tlf.: 61 14 83 52 eller e-mail: tb@handicap.dk.

Med venlig hilsen

Thorkild Olesen
*Formand*